SKRIFTLIG FORESPØRGSEL E-3284/00

af Mauro Nobilia (UEN) til Kommissionen

(25. oktober 2000)

Om: Finansieringer fra Den Europæiske Udviklingsfond til øen St. Maarten

På baggrund af mit tidligere spørgsmål om samme emne og Kommissionens svar herpå (E-2352/00)(1) og eftersom:

- sidstnævnte ikke tilvejebringer nye elementer til de oplysninger, der allerede er indeholdt i selve spørgsmålet, og under henvisning til, at det pågældende oversøiske territorium ikke mindst efter de seneste ødelæggende orkaner har behov for en hurtig genopbygning af byens infrastruktur,

- denne konstatering er helt uforlignelig med det faktum, at bevillingerne fra Den Europæiske Udviklingsfond VIII, som først og fremmest er tilsigtet opførelse af byinfrastrukturer, kun er blevet udnyttet med 0,6 %,

- den foregøglede reducerede bevillingsanvendelse i de pågældende oversøiske områder ikke er forlignelig med den katastrofesituation, øen St. Maarten befinder sig i,

- hastigheden, hvormed man udnytter EUF-midlerne til De Nederlandske Antiller, er ikke meget anderledes end hastigheden i andre partnerstater, hvilket dog ikke betyder, at denne hastighed er forenelig med EUF's målsætninger, eller at det her drejer sig om et særligt eksempel på effektivitet,

- de lokale myndigheder på St. Maarten åbenbart har forelagt utallige projekter for De Nederlandske Antillers National Authorising Officer, som derpå skulle forelægge dem for Kommissionen med henblik på en forpligtelse af de midler, der bevilliges fra EUF,

anmodes Kommissionen om at give følgende oplysninger:

- Vil Kommissionen undersøge muligheden af at fremskynde de mekanismer og procedurer, der vedrører forpligtelser af EUF-bevillinger til De Nederlandske Antiller?

- Vil Kommissionen kontrollere, hvorvidt den forsinkede udnyttelse af EUF-bevillinger til De Hollandske Antiller og således også til øen St. Maarten, er i modstrid med principperne for Den Europæiske Udviklingsfonds målsætninger og reglementerede funktion?

(1) EFT C 103 E af 3.4.2001.

Svar afgivet på Kommissionens vegne af Poul Nielson

(4. december 2000)

1. Som anført i svaret på det ærede medlems forespørgsel E-2352/00 kan Kommissionen bekræfte, at den ikke har modtaget nogen officiel anmodning fra den territoriale anvisningsberettigede for De Nederlandske Antiller om bistand til genopbygning af infrastrukturen på St. Maarten, som i de senere år er blevet ramt af orkaner.

2. Kommissionen har imidlertid modtaget en anmodning fra den territoriale anvisningsberettigede om 34 mio. EUR til etablering af infrastruktur på øen (drikkevands-/afsaltningsanlæg 2 mio. EUR, vanddistributionsnet 22 mio. EUR og vejarbejder 10 mio. EUR). Denne infrastruktur har intet at gøre med den, der blev beskadiget under orkanerne. Infrastrukturen vil blive etableret i overensstemmelse med godkendte programmer for De Nederlandske Antiller under Den Europæiske Udviklingsfond (EUF). En gruppe af tekniske assistenter behandler i øjeblikket de anmodninger, der er modtaget for St. Maarten (herunder projektudkast, tekniske dokumenter og udbudsmateriale), således at projekterne bliver forberedt i overensstemmelse med de almindelige EUF-bestemmelser og godkendt i løbet af 2001.

3. Den lave udnyttelsesgrad af bevillinger under 8. EUF skyldes, at det seneste vejledende program for De Nederlandske Antiller først blev undertegnet i maj 1999. Når et vejledende program er blevet undertegnet, bruges det første år af hvert EUF-forløb primært på at udvælge, bedømme og udforme projekter. Først når denne fase er overstået, bliver projekterne godkendt, og selve gennemførelsen kan begynde. Dette er netop tilfældet for det vejledende program for De Nederlandske Antiller under 8. EUF.